FTA ดันไทยขึ้นอันดับ 1 โลก ส่งออกผลิตภัณฑ์ข้าวแปรรูป ครึ่งปีแรก ขยายตัว 9.5%
กระทรวงพาณิชย์ เผย FTA ดันส่งออกผลิตภัณฑ์ข้าวแปรรูปไทย ขึ้นอันดับ 1 โลก ครึ่งปีแรก ส่งออก 1.12 แสนตัน มูลค่า 176 ล้านเหรียญสหรัฐ ขยายตัว 9.5% 
กระทรวงพาณิชย์ เผย FTA ดันส่งออกผลิตภัณฑ์ข้าวแปรรูปไทย ขึ้นอันดับ 1 โลก ครึ่งปีแรก ส่งออก 1.12 แสนตัน มูลค่า 176 ล้านเหรียญสหรัฐ ขยายตัว 9.5%
5 ส.ค. 2563

นางอรมน ทรัพย์ทวีธรรม อธิบดีกรมเจรจาการค้าระหว่างประเทศ กระทรวงพาณิชย์ เปิดเผยว่า ผลิตภัณฑ์จากข้าว อาทิ แป้งข้าวเจ้า, แป้งข้าวเหนียว, เส้นหมี่, เส้นก๋วยเตี๋ยว รวมถึงขนมขบเคี้ยว นับว่าเป็นหนึ่งในสินค้าไทยที่น่าจับตามอง เพราะมีความได้เปรียบด้านวัตถุดิบทั้งในแง่ปริมาณและคุณภาพ ผู้ประกอบการมีความพร้อม มีศักยภาพในการใช้เทคโนโลยีการแปรรูปสินค้า
นอกจากนี้ ความต้องการผลิตภัณฑ์แปรรูปจากข้าวในตลาดโลก มีแนวโน้มเพิ่มขึ้นตามจำนวนประชากร และความต้องการอาหารในชีวิตประจำวัน ประกอบกับกระแสรักสุขภาพ ทำให้ผู้บริโภคในปัจจุบันหันมานิยมบริโภคผลิตภัณฑ์อาหารจากพืช
สำหรับในช่วง 6 เดือนแรกของปี 2563 (ม.ค.-มิ.ย.) พบว่า การส่งออกผลิตภัณฑ์จากข้าวของไทยมีปริมาณถึง 1.12 แสนตัน มูลค่า 176 ล้านเหรียญสหรัฐ ขยายตัว 9.5% จากช่วงเดียวกันของปี 2562 แบ่งเป็นการส่งออกแป้งข้าวเหนียว มูลค่า 58 ล้านเหรียญสหรัฐ ขยายตัว 22% เส้นก๋วยเตี๋ยว มูลค่า 36 ล้านเหรียญสหรัฐ ขยายตัว 11% และขนมขบเคี้ยว มูลค่า 61 ล้านเหรียญสหรัฐ ขยายตัว 3.5%
โดยตลาดส่งออกสำคัญ ได้แก่ อาเซียน เป็นตลาดส่งออกผลิตภัณฑ์จากข้าวอันดับที่ 1 ของไทย มูลค่า 57 ล้านเหรียญสหรัฐ ขยายตัว 10% (มาเลเซีย เป็นตลาดส่งออกหลักในอาเซียน มูลค่า 21 ล้านเหรียญสหรัฐ ขยายตัว 32%) ตามด้วย สหรัฐอเมริกา มูลค่า 17 ล้านเหรียญสหรัฐ ขยายตัว 5% จีน มูลค่า 17 ล้านเหรียญสหรัฐ ขยายตัว 17% ญี่ปุ่น มูลค่า 16 ล้านเหรียญสหรัฐ ขยายตัว 36% และออสเตรเลีย มูลค่า 11 ล้านเหรียญสหรัฐ ขยายตัว 33% ทำให้ปัจจุบันไทยยังครองตำแหน่งประเทศผู้ส่งออกผลิตภัณฑ์จากข้าวอันดับที่ 1 ของโลก
นางอรมน เพิ่มเติมว่า ประเทศที่ไทยมีความตกลงการค้าเสรี (FTA) ซึ่งสร้างแต้มต่อด้านราคา ทำให้สินค้าผลิตภัณฑ์จากข้าวของไทยไม่ต้องเสียภาษีนำเข้าแล้วในประเทศคู่ FTA 14 ประเทศ ได้แก่ สมาชิกอาเซียน 9 ประเทศ ออสเตรเลีย นิวซีแลนด์ ชิลี เปรู และ ฮ่องกง ส่วนประเทศคู่ FTA อีก 4 ประเทศ ได้แก่ จีน ญี่ปุ่น เกาหลีใต้ และอินเดีย ได้ลด/เลิกการเก็บภาษีนำเข้าสินค้าผลิตภัณฑ์ข้าวของไทยแล้วบางส่วน และคงการเก็บภาษีนำเข้าในบางรายการ เช่น จีน เก็บภาษีนำเข้าแป้งข้าวเจ้า 5-40% ญี่ปุ่น เก็บภาษีนำเข้าแป้งข้าวเจ้า 25% อินเดีย เก็บภาษีนำเข้าแป้งข้าว และเส้นหมี่จากข้าว 30% เป็นต้น อย่างไรก็ดี ผู้ประกอบการต้องให้ความสำคัญกับการผลิตและพัฒนาผลิตภัณฑ์แปรรูปจากข้าว
ทั้งนี้ ในปี 2562 ไทยส่งออกผลิตภัณฑ์จากข้าวปริมาณกว่า 2.27 แสนตัน มูลค่า 338 ล้านเหรียญสหรัฐ ขยายตัว 1.2% เมื่อเทียบกับปีที่ผ่านมา และเติบโตกว่า 187% เมื่อเทียบกับก่อนที่ไทยจะมี FTA ฉบับแรกกับอาเซียนในปี 2535 เป็นการส่งออกไปยังประเทศที่ไทยมี FTA มูลค่า 217 ล้านเหรียญสหรัฐ คิดเป็นสัดส่วน 64% ของการส่งออกทั้งหมด
นอกจากนี้ นับตั้งแต่ความตกลง FTA แต่ละฉบับมีผลบังคับใช้ มูลค่าการส่งออกผลิตภัณฑ์แปรรูปจากข้าวของไทยไปประเทศคู่ FTA ยังเติบโตขึ้นอย่างน่าพอใจ เช่น อาเซียน ขยายตัวถึง 210% จีน ขยายตัว 1,862% ออสเตรเลีย ขยายตัว 148% นิวซีแลนด์ ขยายตัว 304% เป็นต้น
 